Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за допълнение на Закона за съдебната власт 

(обн., ДВ, бр. 64 от 2007 г.; изм. и доп., бр. 69 и 109 от 2008 г., бр. 25, 33, 42, 102 и 103 от 2009 г., бр. 59 от 2010 г., бр. 1, 23, 32, 45, 81 и 82 от 2011 г.; Решение 
№ 10 на Конституционния съд от 2011 г. – бр. 93 от 2011 г.; изм. и доп., бр. 20, 50 и 81 от 2012 г., бр. 15, 17, 30, 52, 66, 70 и 71 от 2013 г., бр. 19, 21, 53, 98 и 107 от 2014 г., бр. 14 от 2015 г., бр. 28, 39, 50, 62 и 76 от 2016 г., бр. 13 от 2017 г.; Решение № 1 на Конституционния съд от 2017 г. – бр. 14 от 2017 г.; изм. и доп., бр. 63, 65, 85, 90 и 103 от 2017 г., бр. 7, 15, 49 и 77 от 2018 г., бр. 17 от 2019 г.; Решение № 2 на Конституционния съд от 2019 г. – бр. 19 от 2019 г.; изм. и доп., бр. 29, 64 и 83 от 2019 г. и бр. 11 от 2020 г.)

§ 1. В глава осемнадесета „а“ се създава раздел IV:
„Раздел IV
Информационна система на съдебното изпълнение
„Чл. 360у. (1) Министерството на правосъдието изгражда и поддържа информационна система на съдебното изпълнение. Правото на достъп до информационната система и данните, които се събират и въвеждат, се определя с наредба, издадена от министъра на правосъдието.
(2) Съдебните изпълнители са длъжни ежедневно да изпращат данни от входящия регистър, изходящия регистър, регистъра на заведените дела, съответно описната книга, и дневника на извършените действия до информационната система на съдебното изпълнение по ал. 1. Данните може да се подават автоматично от информационните системи, използвани от съответните съдебни изпълнители. Данните се подават по ред и във формат, определен с наредбата по ал. 1.
(3) Чрез информационната система на съдебното изпълнение по 
ал. 1 Министерството на правосъдието предоставя електронни административни услуги на участниците в изпълнителните производства при спазване на изискванията по Закона за електронното управление.
(4) Достъпът до информационната система по служебен път на държавните органи, органите на местното самоуправление и местната администрация и лицата, на които е възложено упражняването на публична функция, е безплатен.
(5) На база на съдържащите се в информационната система по ал. 1 данни Министерството на правосъдието предоставя електронни административни услуги за извършване на справки по движението на изпълнителните дела по електронен път на лицата, които имат правно основание за достъп до информацията. Услугите се заявяват през електронния портал на Министерството на правосъдието. За предоставяне на услугите Министерството на правосъдието събира такси в размери, определени с тарифа на Министерския съвет.“
§ 2. В чл. 372 се създава ал. 3:
„(3) При извършване на проверки на дейността на съдебните изпълнители инспекторите от Инспектората на министъра на правосъдието могат да използват системата по чл. 360у.“

заключителни разпоредби

§ 3. В Закона за частните съдебни изпълнители (обн., ДВ, бр. 43 от 2005 г.; изм. и доп., бр. 39 от 2006 г., бр. 31, 59 и 64 от 2007 г., бр. 69 от 2008 г., бр. 97 от 2010 г., бр. 82 от 2011 г., бр. 49 от 2012 г., бр. 86 и 103 от 2017 г. и бр. 77 от 2018 г.) се правят следните изменения и допълнения:
1. В чл. 76:
а) създава се нова ал. 5:
„(5) При осъществяване на проверките инспекторите по чл. 75, ал. 1 могат да използват и информационната система по чл. 360у, ал. 1 от Закона за съдебната власт.“;
б) досегашните ал. 5 и 6 стават съответно ал. 6 и 7.
2. Член 77а се изменя така:
„Информационна система на съдебното изпълнение
Чл. 77а. При извършване на дейността си частните съдебни изпълнители са длъжни да подават ежедневно данни в информационната система на съдебното изпълнение по ред и във формат, определени с наредбата по чл. 360у, ал. 1 от Закона за съдебната власт.“
§ 4. (1) В 6-месечен срок от влизането в сила на закона Министерският съвет приема произтичащите от него изменения и 
допълнения в Тарифа № 1 към Закона за държавните такси за таксите, събирани от съдилищата, прокуратурата, следствените служби и Министерството на правосъдието, приета с Постановление № 167 на Министерския съвет от 1992 г. 
(2) Министърът на правосъдието издава наредбата по чл. 360у, ал. 1 в 6-месечен срок от влизането в сила на закона.

Законът е приет от 44-ото Народно събрание на …………………… 2020 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цвета Караянчева)

М  О  Т  И  В  И

към проекта на Закон за допълнение на Закона за съдебната власт

Причините, които налагат приемането на предложения проект на Закон за допълнение на Закона за съдебната власт (ЗД на ЗСВ), са свързани с необходимостта от изграждане на единна информационна система на съдебното изпълнение (ИССИ) в Република България, чрез която информацията по движението на изпълнителните дела ще бъде централизирана в една база данни. Системата ще е достъпна за всеки потребител на територията на страната или извън нея.
Към настоящия момент съдебните изпълнители ползват различни информационни системи със специфични функционалности, разработени от различни доставчици, чрез които се поддържат нормативно определените регистри - заведени дела, входящи и изходящи регистри на постъпващите и изходящите книжа и дневника на извършените действия (регламентирани в Правилника за администрацията в съдилищата от 2017 г., издаден от Висшия съдебен съвет, и Наредба № 4 от 2006 г. за служебния архив на частните съдебни изпълнители, издадена от министъра на правосъдието). При прегледа на информационните системи се установява, че няма единна класификация на документите в тях, както и унификация на работните процеси. Еднотипни документи се регистрират с различни наименования и се описват с различно съдържание от отделни съдебни изпълнители, което създава неяснота и обърквания у потребителите. Наличието на диференцирани/различни информационни системи при съдебните изпълнители не облекчава страните по делата, тъй като те не осигуряват възможност за отдалечен достъп за извършване на справки.
В резултат на анализа се установи нуждата да бъдат създадени условия за задължителния характер на ИССИ. Това може да бъде постигнато чрез интеграция на съществуващите информационни системи на съдебните изпълнители с бъдещата ИССИ, която ще служи като посредник между съдебните изпълнители и гражданите.
Достъпът до информация е от решаващо значение за електронното съдебно изпълнение. Без сигурна, надеждна, изчерпателна и взаимосвързана информация електронното съдебно изпълнение е невъзможно.

Основната цел на законопроекта е осигуряване на централизиран електронен достъп до данни по образуването, движението и приключването на изпълнителните дела в Република България като начало на процеса по изграждане на ефективна, сигурна и кохерентна електронна среда на изпълнителния процес. Тази цел съответства на заложеното в Актуализираната пътна карта за изпълнение на Актуализираната стратегия за развитие на електронното управление в Република България 2019 - 2023 г., стратегическа цел 2: Електронно административно обслужване, ориентирано към потребителя, специфична цел 2.1. Улесняване на взаимодействието и изграждане на доверие между потребителя и администрациите, публичните институции, лица, осъществяващи публични функции, и организации, предоставящи обществени услуги - Мярка 80 „Повишаване гаранциите за справедлив процес в изпълнителните производства чрез изграждане на информационна система“.
Специфичните цели са свързани:
•	с повишаване на гаранциите за справедлив изпълнителен процес;
•	с оптимизиране на дейностите по предоставяне на електронни услуги чрез осигуряване на достъп до изпълнителните дела за лицата, които имат правен интерес;
•	с разширяване на обхвата и повишаване на бързината и ефективността на контрола върху дейността на съдебните изпълнители чрез използване на данните в информационната система на изпълнителните производства;
•	със създаване на по-добри възможности за контрол върху изпълнителните производства;
•	с постигане на единна и кохерентна електронна среда между информационните системи на съдебните изпълнители и ИССИ;
•	с подобряване в значителна степен на ефективността и прозрачността в работата на органите по принудително изпълнение.
Принудителното изпълнение засяга интересите на широк кръг лица и институции: кредитори, длъжници, трети лица, държавни и частни съдебни изпълнители, осъществяващи функции по принудително изпълнение, контролни органи по Закона за съдебната власт и Закона за частните съдебни изпълнители и др. С оглед на големия брой потенциални потребители, внедряването на информационната система на съдебното изпълнение ще има значителен ефект в съответствие с поставените цели.
Резултатите, които ще се очаква да се постигнат с въвеждане на предвидените нормативни промени, са следните:
•	ще се улеснят оперативните процеси, ще се повиши административният капацитет за извършване на по-голям обем услуги;
•	ще се повишат аналитичните възможности и информационната обезпеченост на контролните органи, ще се улеснят управленските решения;
•	ще се подобри в значителна степен ефективността и прозрачността в работата на органите по принудително изпълнение и ще се отговори на нарастващия интерес към достъпа до електронни услуги;
•	ще се дисциплинира изпълнителният процес чрез създаването и използването на единни номенклатури от понятия, видове документи, електронни форми и др.;
•	ще се намалят разходите за консумативи и комуникация;
•	ще се автоматизират процесите и ще се улеснят страните по делата, като им се даде възможност максимално бързо и опростено да следят движението на документи по делата и да проследяват статуса на дадено изпълнително дело от всяка точка на територията на Република България или извън нея;
•	ще се постигне ефективен контрол върху съдебното изпълнение в резултат на свързването на съществуващите информационни системи на съдебните изпълнители с централизирана информационна система;
•	ще се осигури по-добро обслужване на гражданите и бизнеса от страна на органите на съдебната власт.
Създаването на информационната система е важен стадий в процеса по изграждане на електронно съдебно изпълнение.
Предложеният проект на ЗД на ЗСВ предвижда, че чрез информационната система на съдебното изпълнение  Министерството на правосъдието ще предоставя електронни административни услуги на участниците в изпълнителните производства при спазване на изискванията по Закона за електронното управление. Законопроектът предвижда също в шестмесечен срок да бъдат направени изменения в Тарифа № 1 към Закона за държавните такси за таксите, събирани от съдилищата, прокуратурата, следствените служби и Министерството на правосъдието, приета с Постановление № 167 на Министерския съвет от 1992 г. Начинът на ползване на услугите ще бъде уреден в предвидената наредба на министъра на правосъдието.
Изграждането на информационната система на съдебното изпълнение се осъществява чрез Договор за предоставяне на безвъзмездна финансова помощ по Оперативна програма „Добро управление“ по проект „Повишаване на гаранциите за справедлив процес в изпълнителните производства чрез изграждане на информационна система“.
Проектът на ЗД на ЗСВ не съдържа разпоредби, транспониращи актове на Европейския съюз, поради което не е приложена таблица за съответствие с правото на Европейския съюз.
Относно съответствието на законопроекта с Конвенцията за защита на правата на човека и основните свободи и с практиката на Европейския съд по правата на човека е изготвена справка от Министерството на правосъдието.
Законопроектът не съдържа разпоредби, свързани с въвеждането на регулаторни режими.
За изпълнението на проекта на акт не са необходими допълнителни разходи/трансфери/други плащания по бюджета на Министерството на правосъдието.

МИНИСТЪР-ПРЕДСЕДАТЕЛ:

(Бойко Борисов)

Р е п у б л и к а   б ъ л г а р и я
МИНИСТЕРСКИ СЪВЕТ

№……….………………….		
……………………. 2020 г.	
ДО

ПРЕДСЕДАТЕЛЯ НА НАРОДНОТО СЪБРАНИЕ

г-жа ЦВЕТА КАРАЯНЧЕВА

УВАЖАЕМА ГОСПОЖО КАРАЯНЧЕВА,

На основание чл. 87, ал. 1 от Конституцията на Република България изпращам Ви одобрения с Решение ................... на Министерския съвет от 2020 г. проект на Закон за допълнение на Закона за съдебната власт.

Приложения: 
1. Мотиви към проекта на Закон за допълнение на Закона за съдебната власт.
2. Частична предварителна оценка на въздействието.
3. Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за постъпилите предложения от обществените консултации.

МИНИСТЪР-ПРЕДСЕДАТЕЛ:

  (Бойко Борисов)